ກອງປະຊຸມໃຫ່ຍ ຄັ້ງທີ IV ຂອງ ອົງຄະນະພັກກະຊວງແຜນການ ແລະການລົງທຶນ ໄດ້ຈັດຂຶ້ນໃນໄລຍະວັນທີ 29-30 ພະຈິກ 2020 ໃນທ່າມກາງບັນຍາກາດທີ່ທົ່ວພັກ, ປວງຊົນລາວທັງຊາດ ພວມອອກແຮງແຂ່ງຂັນສ້າງຜົນງານຕ້ອນຮັບກອງປະຊຸມໃຫຍ່ຄັ້ງທີ XI ຂອງພັກ, ໂດຍການເປັນປະທານຂອງສະຫາຍ ສອນໄຊ ສີພັນດອນ, ກໍາມະການກົມການເມືອງສູນກາງພັກ, ຮອງນາຍົກລັດຖະມົນຕີ, ເລຂາຄະນະບໍລິຫານງານພັກກະຊວງ, ລັດຖະມົນຕີ ກະຊວງແຜນການ ແລະ ການລົງທຶນ ແລະ ໃຫ້ກຽດເຂົ້າຮ່ວມກອງປະຊຸມໂດຍ ສະຫາຍ ທອງລຸນ ສີສຸລິດ, ກໍາມະການກົມການເມືອງສູນກາງພັກ, ນາຍົກລັດຖະມົນຕີ, ສະຫາຍຮອງເລຂາຄະນະບໍລິຫານງານພັກ, ຄະນະປະຈໍາພັກ, ຄະນະບໍລິຫານງານພັກກະຊວງ, ຄະນະ ໜ່ວຍພັກ, ຜູ້ແທນສົມບູນ, ແລະ ແຂກຖືກເຊີນຈາກບັນດາກະຊວງ ແລະ ພະແນກ ແຜນການ ແລະ ການລົງທຶນ ແຂວງ, ນະຄອນຫຼວງ ລວມທັງໝົດ ຈຳນວນ 255 ສະຫາຍ.
ກອງປະຊຸມໄດ້ພ້ອມກັນຄົ້ນຄວ້າ ແລະ ປະກອບຄຳຄິດຄຳເຫັນໃສ່ຮ່າງບົດລາຍງານການເມືອງ, ແຜນພັດທະນາຂະ ແໜງແຜນການ ແລະ ການລົງທຶນ ແລະ ບົດສຳຫລວດການນຳພາລວມ ຂອງຄະນະບໍລິຫານງານພັກ ກະຊວງ ຜທ. ກອງປະຊຸມໄດ້ພ້ອມກັນຕີລາຄາດ້ານດີ, ດ້ານອ່ອນ, ຂໍ້ຄົງຄ້າງ, ສາເຫດ, ບົດຮຽນໃນການນຳພາ-ຊີ້ນຳ ແລະການຈັດຕັ້ງປະຕິບັດມະຕິກອງປະຊຸມໃຫຍ່ ໃນໄລຍະ 5 ປີຜ່ານມາ ແລະ ເປັນເອກະສັນກັນຮັບຮອງເອົາທິດທາງແຜນການ 5 ປີໃນຕໍ່ໜ້າ ນັບແຕ່ປີ 2021-2025. ກອງປະຊຸມໄດ້ຟັງລາຍງານ ແລະການປະກອບຄໍາເຫັນຈາກຜູ້ຕາງໜ້າຈາກຫຼາຍພາກສ່ວນ ຊຶ່ງລ້ວນແຕ່ສະແດງໃຫ້ເຫັນເຖິງຄວາມເປັນເອກະພາບຕໍ່ລາຍງານການເມືອງ, ແຜນພັດທະນາຂະແໜງ ແຜນການ ແລະ ການລົງທຶນ ແລະ ບົດສຳຫລວດການນຳພາລວມຂອງອົງຄະນະພັກກະຊວງ ຜທ; ເອກະພາບຕໍ່ທິດທາງ, ແຜນການ ແລະ ວຽກງານຮອບດ້ານ ທີ່ສະເໜີຜ່ານກອງປະຊຸມ ເຊິ່ງສ່ວນຫຼາຍໄດ້ລົງເລິກລາຍງານຜົນສຳເລັດແຫ່ງການຜັນຂະຫຍາຍ ແລະຈັດຕັ້ງປະຕິບັດມະຕິກອງປະຊຸມໃຫຍ່ ເຂົ້າໃນແຕ່ລະຂົງເຂດວຽກງານຂອງກົມກອງ ແລະຂະແໜງການຕົນ ອັນໄດ້ເຮັດໃຫ້ກອງປະ ຊຸມໃຫຍ່ຄັ້ງນີ້ ມີເນື້ອໃນອຸດົມສົມບູນຂຶ້ນຕື່ມ.
ຜູ້ແທນກອງປະຊຸມໄດ້ພ້ອມກັນໃຊ້ສິດປະຊາທິປະໄຕຂອງຕົນປ່ອນບັດເລືອກເອົາຄະນະບໍລິຫານງານພັກຊຸດໃໝ່ ບົນພື້ນຖານມາດຕະຖານ, ເງື່ອນໄຂ ຈໍານວນ 19 ສະຫາຍ ຍິງ 6 ສະຫາຍ. ກອງປະຊຸມຄັ້ງປະຖົມມະລຶກຂອງຄະນະບໍລິຫານງານພັກ ກຜທ ໄດ້ເລືອກຕັ້ງເອົາຄະນະປະຈຳ 5 ສະຫາຍຄື: 1) ສະຫາຍ ສອນໄຊ ສີພັນດອນ, ກໍາມະການກົມການເມືອງສູນກາງພັກ, ຮອງນາຍົກລັດຖະມົນຕີ ເປັນເລຂາຄະນະບໍລິຫານງານພັກ ກະຊວງແຜນການ ແລະ ການລົງທຶນ; 2) ສະຫາຍ ນາງ ຄຳຈັນ ວົງແສນບູນ ເປັນຮອງເລຂາຄະນະບໍລິຫານງານພັກ ກະຊວງ; 3) ສະຫາຍ ປອ ກິແກ້ວ ຈັນທະບູລີ ເປັນຄະນະປະຈໍາພັກ, ປະທານກວດກາພັກ; 4) ສະຫາຍ ນາງ ທຳມາ ເພັດວິໄຊ ເປັນຄະນະປະຈໍາພັກ ແລະ 5) ສະຫາຍ ນາງ ພອນວັນ ອຸນາວົງ ເປັນຄະນະປະຈໍາພັກ. ພ້ອມນັ້ນ, ກອງປະຊຸມໄດ້ປ່ອນບັດເລືອກຕັ້ງເອົາຜູ້ແທນສົມບູນ 6 ສະຫາຍ ແລະ ຜູ້ແທນສໍາຮອງ 2 ສະຫາຍ ເຂົ້າຮ່ວມກອງປະຊຸມໃຫຍ່ຜູ້ແທນທົ່ວປະເທດ ຄັ້ງທີ XI ຂອງພັກປະຊາຊົນປະຕິວັດ.
ກອງປະຊຸມໃຫຍ່ໄດ້ຮັບຟັງການໂອ້ລົມຈາກ ສະຫາຍ ທອງລຸນ ສີສຸລິດ, ກໍາມະການກົມການເມືອງສູນກາງພັກ, ນາຍົກລັດຖະມົນຕີ ແຫ່ງ ສປປລາວ ເຊິ່ງສະຫາຍໄດ້ສະແດງຄວາມຍ້ອງຍໍຊົມເຊີຍຕໍ່ການນຳພາ-ຊີ້ນຳຂອງຄະນະພັກຊຸດເກົ່າທີ່ໄດ້ນຳພາ-ຊີ້ນຳສະມາຊິກພັກ, ພະນັກງານ-ລັດ ຖະກອນຂະແໜງແຜນການແລະການລົງທຶນປະຕິບັດໜ້າທີ່ການເມືອງຂອງຕົນແລະຍາດໄດ້ຜົນສຳ ເລັດຫຼາຍດ້ານ. ພິເສດສະຫາຍໄດ້ຊົມເຊີຍຜົນສຳເລັດໃນການເລືອກຕັ້ງເອົາຄະນະບໍລິຫານງານພັກ ຊຸດໃໝ່ທີ່ມີໂຄງປະກອບສອດຄ່ອງແລະເໝາະສົມກັບຄວາມຮຽກຮ້ອງຕ້ອງການຂອງໜ້າທີ່ການເມືອງໃນໄລຍະໃໝ່. ພ້ອມກັນນັ້ນ ສະຫາຍຍັງໄດ້ສະແດງຄວາມເປັນຫ່ວງເປັນໄຍຕໍ່ຂໍ້ຄົງຄ້າງບາງດ້ານ ທີ່ຈະຕ້ອງໄດ້ສືບຕໍ່ນຳໄປປັບປຸງ ແກ້ໄຂໃນຕໍ່ໜ້າ.
ກອງປະຊຸມຮຽກຮ້ອງມາຍັງຄະນະພັກແຕ່ລະຂັ້ນ, ສະມາຊິກພັກ, ພະນັກງານ-ລັດຖະກອນ ທົ່ວຂະແໜງແຜນການແລະການລົງທຶນ ຈົ່ງໄດ້ເຊີດຊູສະຕິແລະຍົກສູງຄວາມຮັບຜິດຊອບການ ເມືອງຂອງຕົນ ເຮັດໃຫ້ວຽກງານແຜນການ ແລະ ການລົງທຶນ ມີບາດກ້າວຫັນ ປ່ຽນໃໝ່ທີ່ຕັ້ງໜ້າ, ເຮັດໃຫ້ພັກມີຄວາມປອດໃສ, ເຂັ້ມແຂງ ແລະໜັກແໜ້ນ.